शराब के नशे में विदेशी टूरिस्‍ट ने की महिला से बदसलूकी, लोगों ने की जमकर पिटाई  
कर्नाटक में विदेशी पर्यटक को लोगों ने जमकर पीटा
आरोपी है कि विदेशी नागरिक ने शराब पीकर महिला से बदलसूलकी की
पुलिस ने घायल विदेशी नागरिक को अस्‍पताल में भर्ती करा दिया है
कर्नाटक (Karnataka) राज्य के बादामी में एक ऑस्ट्रलियाई नागरिक (Australian National) से मारपीट का मामला सामने आया है. पुलिस के मुताबिक यह घटना मंगलवार की है जब ग्रामीणों ने कथित तौर पर महिला संग की गई बदसलूकी के चलते एक ऑस्ट्रेलियाई नागरिक की पिटाई कर दी. ऐसा आरोप है कि विदेशी शराब पिए हुए था, जिसके बाद उसने महिला संग दुर्व्यवहार किया. पुलिस के मुताबिक जेम्स विलियम (James William) नाम के ऑस्ट्रेलियाई नागरिक की उम्र 35 के आस-पास है. वह बादामी (Badami) से बागलकोट (Bagalkot) की तरफ एक बस में यात्रा कर रहा था लेकिन रास्ते में ही वह एक गांव के पास रुक गया.
एनडीटीवी से बातचीत में जिले के पुलिस सुप्रिटेंडेंट लोकेश जे ने बताया कि कथित तौर पर विदेशी नागरिक ने शराब पी हुई थी. जिसके बाद उसने महिला से बदसलूकी की, इसके बाद विदेशी की स्थानीय लोगों से नोंक-झोंक हुई. लोकेश जे ने बताया कि नोंक-झोंक ने तूल पकड़ लिया और विदेशी नगरिक और ग्रामीणों के बीच मारपीट हो गई. 
इसके बाद पुलिस को बुलाया गया. पुलिस ने मौके पर पहुंचकर विदेशी नागरिक को अस्पताल में भर्ती करा दिया. फिलहाल पुलिस ने मामला दर्ज कर लिया है और कुछ संदिग्धों को हिरासत में ले लिया है.आपको बता दें कि बादामी एक मशहूर पर्यटक स्थल है जो कि अपने गुफा मंदिरों के लिए जाना जाता है.